KNOF Zavod za kreativni razvoj - socialno podjetje

Cesta krških žrtev 132A

8270 Krško

mojca.metelko@knof.si

Številka: 013-15/2019/244

Datum: 30. 11. 2022

Zadeva: Odziv Sveta za socialno ekonomijo na pobudo »Nižja davčna stopnja v sektorju

ponovne rabe: Več priložnosti za lokalno gospodarstvo in razbremenitev okolja«

Spoštovani,

Svet za socialno ekonomijo je 30. 10. 2022 prejel vašo pobudo, ki je bila skladno z 8. členom Poslovnika o delu Sveta za socialno ekonomijo vložena na način, da jo je predmetni svet obravnaval na 2. seji, ki je potekala 16. 11. 2022.

Svet se je na 2. seji s pobudo seznanil ter sprejel sklep, da bo potrdil odziv sveta na vašo pobudo na dopisni seji, ki je potekala x. x. 2022. Glede na določilo šeste točke 8. člena Poslovnika o delu Sveta za socialno ekonomijo vas o sklepu sveta seznanjamo s pričujočim dopisom.

Svet za socialno ekonomijo je na dopisni seji dne x. x. 2022 sprejel sklep, da predlog pobude upošteva pri razmisleku o oblikovanju strategije razvoja socialne ekonomije, kjer je to mogoče.

Vsebinski odziv sveta na vašo pobudo navajamo v nadaljevanju, in sicer v pobudi predlagate 0 % stopnjo davka na dodano vrednost (v nadaljevanju: davek na dodano vrednost) pri prodaji, popravilu ali predelavi izdelkov iz druge roke. Poleg tega predlagate nižjo stopnjo davka na dodano vrednost za storitve popravila in nadgradnje izdelkov, popravila pohištva in druga popravila (bele tehnike, dežnikov ipd.) in uvedbo davčnih olajšav za podjetja, ki delujejo na področjih predelave, popravil in prodaje izdelkov iz druge roke.

Zakon o davku na dodano vrednost (Uradni list RS, št. 13/11 s spremembami - ZDDV-1, v nadaljevanju: ZDDV-1) omogoča uporabo nižje stopnje DDV (ne pa tudi ničelne stopnje DDV) pri storitvah popravil (rabljenih) izdelkov, in sicer pri storitvah manjšega popravila koles, čevljev in usnjenih izdelkov, oblačil in gospodinjskega perila (vključno s krpanjem in predelavo). S spremembo direktive o DDV (Direktiva Sveta 2022/542) je bila dodana možnost, da države članice EU uvedejo znižano stopnjo DDV tudi za popravila gospodinjskih aparatov. V okviru načrtovane davčne reforme se bo preučila možnost prilagoditve ureditve na področju manjših popravil. Ne glede na to pa uvedba nižje stopnje za popravila pohištva in dežnikov tudi po spremembi Direktive o DDV ni možna.

Uvedba nižje stopnje oziroma oprostitev DDV pri prodaji izdelkov iz druge roke po Direktivi o DDV ni predvidena in je Slovenija ne more uvesti, še posebej ne selektivno samo za določene subjekte tj. socialna podjetja. Ob tem je potrebno poudariti, da ZDDV-1 v 94. členu predvideva splošno oprostitev obračunavanja DDV v okviru posebne ureditve za male davčne zavezance. Ta ureditev je primerna za podjetja, zavode in podjetnike, ki nimajo več kot 50.000,00 evrov letnega obdavčljivega prometa in ob nabavi oziroma donacijah blaga brez možnosti odbitka DDV omogoča dobavo blaga brez obračunanega DDV, ob nizkih vrednostih tega blaga pa ni verjetno, da bi presegla omejitev vrednosti prometa, ki je predviden za male davčne zavezance.

Zakon o davku od dohodkov pravnih oseb (v nadaljevanju: ZDDPO-2) je sistemski davčni zakon, ki obdavčuje dohodke pravnih oseb. Torej so po navedenem zakonu zavezanci za davek od dohodkov tudi socialna podjetja. ZDDPO-2 ne določa posebne ureditve oziroma nima posebnih določb za socialna podjetja. Davčna obravnava po ZDDPO-2 v pravilu sledi oziroma je določena glede na pravnoorganizacijsko obliko zavezanca. Tako so gospodarske družbe in zadruge obdavčene za vse svoje dohodke, medtem ko so ti. nepridobitne organizacije – kot so društva, zavodi, ustanove obdavčeni od dohodkov iz opravljanja pridobitne dejavnosti. Pridobitno in nepridobitno dejavnost opredeljuje poseben pravilnik.

Glede na navedeno in upoštevaje, da je socialno podjetje lahko društvo, zavod, ustanova, gospodarska družba, zadruga itd., se po ZDDPO-2 obravnava po določbah, ki veljajo za konkretno pravnoorganizacijsko obliko. Torej, socialno podjetje – gospodarska družba je obdavčeno od vseh svojih dohodkov, socialno podjetje – društvo pa le od dohodkov iz opravljanja pridobitne dejavnosti. Pri tem je potrebno dodati, da tudi primerjalno države članice EU davčno obravnavajo tovrstne subjekte glede na dejavnost ali glede na pravno obliko. Osnova za davek od dohodkov pravnih oseb je razlika med davčnimi prihodki in odhodki, torej pozitivna razlika/dobiček. Če te razlike ni/ni dobička, posledično tako ni tudi davka.

Ne glede na to lahko vsa socialna podjetja uveljavljajo vse ugodnosti in olajšave, ki jih določa ZDDPO-2, teh ni malo ter so izdatne. To so npr. olajšava za zaposlovanje, olajšava za zaposlovanje invalidov, olajšava za investiranje v opremo, olajšava za vlaganja v raziskave in razvoj, olajšava za vlaganja v digitalni in zeleni prehod, olajšava za donacije, ukrep prenašanja davčne izgube naprej.

Ministrstvo za finance sicer redno analizira podane pobude in na osnovi analiz le-teh presodi, ali so potrebne oziroma možne njihove spremembe ali dopolnitve, tudi v povezavi s širšimi spremembami davčnega sistema. Enako bodo storili tudi z vašo pobudo, ki so jo prejeli v sklopu 2. seje Sveta za socialno ekonomijo.

Lep pozdrav.

Pripravila: Matjaž Han

mag. Urška Bitenc predsednik sveta

sekretarka sveta